**В какво се състои проблемът?**

Количеството на морските отпадъци се увеличава, като застрашава екосистемите, биологичното разнообразие, здравето на човека, както и туризма, рибарството и корабоплаването. Проблемът е трансграничен по характер.

Пластмасите съставляват 85 % от броя на отпадъците по европейските плажове. Половината от тях са „пластмаси за еднократна употреба“, които се използват само веднъж за кратък период, преди да бъдат изхвърлени. На изоставените, изгубените и изхвърлените по друг начин риболовни уреди се падат други 27 %.

Европейските политики в областта на водите, морските ресурси, отпадъците, продуктите и рибарството все още не се справят в достатъчна степен с морските отпадъци, като има много мерки, които са по преценка на държавите членки и това води до разпокъсаност на вътрешния пазар.

**Защо са необходими действия на равнището на ЕС и каква е целта?**

Чрез съвместни и пропорционални действия на равнището на ЕС могат да бъдат намалени морските отпадъци, като същевременно се гарантира съществуването на единен пазар и правна сигурност за предприятията.

Общата цел е да се намалят екологичните вреди от определени пластмасови продукти, като същевременно се насърчи преходът към кръгова икономика с алтернативи, които са иновативни и се отнасят за многократна употреба.

**Варианти на политиката**

Анализът е съсредоточен върху риболовните съоръжения и десетте най-често срещани пластмаси за еднократна употреба (около 86 % от пластмасите за еднократна употреба): цигарени фасове; бутилки за напитки и капачки; клечки за уши; пликове от чипс; мокри кърпички; дамски превръзки; прибори за хранене; сламки; бъркалки; чаши за напитки; съдове за храни, както и риболовни съоръжения.

Набор от варианти беше анализиран спрямо базов вариант, който включва текущото преразглеждане на Регламента за контрол на рибарството и Директивата за пристанищните приемни съоръжения, както и стратегията за пластмасите и преразгледаното законодателство в областта на отпадъците.

**Предпочетен вариант**

Този вариант **значително ще намали количеството на морските отпадъци**. За пластмасите за еднократна употреба, измерени чрез преброяване, **намалението е приблизително наполовина**. Той включва:

* разширена отговорност на производителя за разходите за предотвратяване и почистване на отпадъци от цигарени филтри, бутилки за напитки, пликове от чипс, мокри кърпички, дамски превръзки, чаши за напитки, съдове за храни, балони, както и осигуряване на подходящо управление на отпадъците от повредени, излезли от употреба и уловени риболовни съоръжения;
* стимули за рибарите за връщане на брега и предаване на пристанищата на повредени, излезли от употреба и уловени риболовни съоръжения;
* мерки по отношение на дизайна на продукта за прикрепяне на капачките към бутилките за напитки;
* целеви стойности за намаляване на пластмасовите варианти за еднократна употреба на чаши за напитки, мокри кърпички и съдове за храни;
* забрана на пластмасовите варианти за еднократна употреба на клечки за уши, пластмасови пръчици за балони, прибори за хранене, сламки и бъркалки.

През 2030 г. при пластмасите за еднократна употреба този вариант ще спести 2,6 милиона тона емисии, изразени в еквивалент на CO2. При този вариант ще бъдат избегнати щети за околната среда (равностойни на 11 милиарда евро). Ще има разходи за привеждане в съответствие за предприятията (около 2 милиарда евро) и за управление на отпадъците (510 милиона евро). Потребителите биха спестили парични средства (около 6,5 милиарда евро), но биха понесли известни неудобства.

Допълнителна мярка — схема за възстановяване на депозитите или еквивалентна система, допълнително би намалила значително морските отпадъци при приемливи допълнителни разходи (около 1,4 милиарда евро).

Предпочетеният вариант за риболовни съоръжения и съоръжения за аквакултури се състои във въвеждането на разширена отговорност на производителя за производителите на пластмаси, съдържащи се в риболовни съоръжения и съоръжения за аквакултури, и финансови стимули за насърчаване на връщането на риболовни съоръжения на брега. Това би довело до разходи за отрасъла от порядъка на 0,16 % от приходите. Вариантът ще допълни мерките, насочени към риболовните съоръжения, и ще гарантира постъпването на пластмасовите материали от риболовни съоръжения в потока за управление и рециклиране на отпадъците, като ангажира производителите на пластмасови материали за риболовни съоръжения и увеличи равнищата на рециклиране на материалите от риболовни съоръжения.